Tibetieši

Tibetieši (བོད་པ་) ir tauta, kas apdzīvo Tibetu un runā tibetiešu valodā. To skaits ir aptuevni 7,7 miljoni. Pēc reliģiskās piederības pārsvarā ir budisti, lai gan ievērojams mazākums piekopj vietējo reliģiju Bon.

Tibetieši galvenokārt apdzīvo Tibetas reģionu Ķīnā, kā arī kaimiņvalstis, piemēram, Nepālu, Indiju un Butānu. Tibetiešu diaspora Dienvidāzijas kaimiņvalstīs sāka veidoties pēc tam, kad 1950. gadā Tibeta tika piespiedu kārtā pievienota Ķīnas Tautas Republikai, un 1959. gada sacelšanās laikā ievērojama daļa politiskās un kultūras elites aizbēga ārpus valsts. Ievērojams skaits bēgļu nonāca Indijā. Mūsdienās trimdas tibetiešu kopiena tiek lēsta ap 150 000 cilvēku.

Ķīnas valdība veicina haņu ķīniešu un citu etnisko grupu pārcelšanos uz Tibetu, kas izmaina demogrāfisko līdzsvaru. Daudzās Tibetas pilsētās tibetieši ir kļuvuši par mazākumu, īpaši galvaspilsētā Lhasā. Vietējie tibetieši nereti tiek izstumti no ekonomikas attīstības procesiem, jo priekšroka tiek dota haņu uzņēmumiem un darba ņēmējiem.

Tibetas bērni tiek izglītoti ķīniešu valodā, kas pakāpeniski mazina tibetiešu kultūras un identitātes saglabāšanu. Daudzi jaunie tibetieši izvēlas pamest Tibetu labāku izglītības un darba iespēju meklējumos, kas izraisa "smadzeņu aizplūšanu".

 Izcelsme un īpašības 
Tibetieši ir seno Tibetas plakankalnes iedzīvotāju pēcteči, un viņu izcelsme ir cieši saistīta ar šī reģiona pirmiedzīvotājiem. Pētījumi liecina, ka Tibetas plakankalnē cilvēki sāka apmesties jau pirms vairāk nekā 30 000 gadiem, bet mūsdienu tibetiešu senči, iespējams, ir saistīti ar migrācijām no Centrālāzijas un Indoķīnas reģiona apmēram pirms 7000—9000 gadiem.

Tibetiešu izcelsme ir cieši saistīta ar haplogrupām, kuras izplatītas Austrumāzijas un Centrālāzijas populācijās. Viņi ir attīstījuši unikālu ģenētisku pielāgošanos augstkalnu videi, īpaši EPAS1 gēnu, kas palīdz efektīvāk izmantot skābekli zemā atmosfēras spiediena apstākļos. Šī pielāgošanās ir unikāla tibetiešiem un atšķir tos no citām augstkalnu populācijām.

 Ārējās saites 

Kategorija:Tautas